title: 2007/826/CE: Decizia Consiliului din 22 noiembrie 2007 privind încheierea Acordului dintre Comunitatea Europeană și Republica Moldova privind readmisia persoanelor aflate în situație de ședere ilegală

text:
               19.12.2007

               RO

               Jurnalul Oficial al Uniunii Europene

               L 334/148

         DECIZIA CONSILIULUI
   din 22 noiembrie 2007
   privind încheierea Acordului dintre Comunitatea Europeană și Republica Moldova privind readmisia persoanelor aflate în situație de ședere ilegală
   (2007/826/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 63 alineatul (3) litera (b) coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European,
   întrucât:

               (1)

               Comisia a negociat, în numele Comunității Europene, un acord cu Republica Moldova privind readmisia persoanelor aflate în situație de ședere ilegală.

               (2)

               Acordul a fost semnat, în numele Comunității Europene, la 10 octombrie 2007, sub rezerva posibilității încheierii sale la o dată ulterioară, în conformitate cu o decizie a Consiliului adoptată la 9 octombrie 2007.

               (3)

               Prezentul acord ar trebui aprobat.

               (4)

               Acordul instituie un Comitet mixt privind readmisia care își poate adopta regulamentul de procedură. Este necesar să se prevadă o procedură simplificată pentru stabilirea poziției Comunității în acest caz.

               (5)

               În conformitate cu articolul 3 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, Regatul Unit a notificat intenția sa de a participa la adoptarea și aplicarea prezentei decizii.

               (6)

               În conformitate cu articolele 1 și 2 din Protocolul privind poziția Regatului Unit și a Irlandei anexat la Tratatul privind Uniunea Europeană și la Tratatul de instituire a Comunității Europene și fără a aduce atingere articolului 4 din protocolul menționat, Irlanda nu participă la adoptarea prezentei decizii, nu are obligații în temeiul acesteia și decizia nu i se aplică.

               (7)

               În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, nu are obligații în temeiul acesteia și decizia nu i se aplică,

         DECIDE:
   Articolul 1
   Acordul dintre Comunitatea Europeană și Republica Moldova privind readmisia persoanelor aflate în situație de ședere ilegală se aprobă prin prezenta decizie în numele Comunității.
   Textul acordului se anexează la prezenta decizie (1).
   Articolul 2
   Președintele Consiliului procedează la notificarea prevăzută la articolul 22 alineatul (2) din acord (2).
   Articolul 3
   Comisia reprezintă Comunitatea în cadrul Comitetului mixt privind readmisia instituit prin articolul 18 din acord.
   Articolul 4
   După consultarea unui comitet special desemnat de către Consiliu, Comisia adoptă poziția Comunității în cadrul Comitetului mixt privind readmisia în ceea ce privește adoptarea regulamentului de procedură al acestui comitet, astfel cum este prevăzut în articolul 18 alineatul (5) din acord.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 22 noiembrie 2007.

            Pentru Consiliu

            Președintele

         M. PINHO

      (1)  A se vedea pagina 149 din prezentul Jurnal Oficial.

      (2)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.
   ACORD
   între Comunitatea Europeană și Republica Moldova privind readmisia persoanelor aflate în situație de ședere ilegală
   ÎNALTELE PĂRȚI CONTRACTANTE,
   COMUNITATEA EUROPEANĂ, denumită în continuare „Comunitatea”,
   și
   REPUBLICA MOLDOVA, denumită în continuare „Moldova”,
   HOTĂRÂTE să își consolideze cooperarea pentru a combate mai eficient imigrația ilegală,
   DORIND să instituie, prin prezentul acord și pe bază de reciprocitate, proceduri rapide și eficiente de identificare și de repatriere în siguranță și în ordine a persoanelor care nu îndeplinesc sau care nu mai îndeplinesc condițiile de intrare, de prezență sau de ședere pe teritoriile Moldovei sau ale unui stat membru al Uniunii Europene și să faciliteze tranzitul acestor persoane, în spirit de cooperare;
   SUBLINIIND faptul că prezentul acord nu aduce atingere drepturilor, obligațiilor și responsabilităților Comunității, statelor membre ale Uniunii Europene și Moldovei care decurg din dreptul internațional și, în special, din Convenția europeană pentru apărarea drepturilor omului și a libertăților fundamentale din 4 noiembrie 1950, din Convenția privind statutul refugiaților din 28 iulie 1951 și din Convenția împotriva torturii și a altor pedepse sau tratamente crude, inumane sau degradante din 10 decembrie 1984;
   AVÂND ÎN VEDERE că dispozițiile prezentului acord, care intră sub incidența titlului IV din Tratatul de instituire a Comunității Europene, nu se aplică Regatului Danemarcei, în conformitate cu Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene,
   CONVIN DUPĂ CUM URMEAZĂ:
   Articolul 1
   Definiții
   În sensul prezentului acord:

               (a)

               „părți contractante” înseamnă Moldova și Comunitatea;

               (b)

               „resortisant al Moldovei” înseamnă orice persoană care deține cetățenia Republicii Moldova;

               (c)

               „resortisant al unui stat membru” înseamnă orice persoană care are cetățenia unui stat membru, în sensul definiției comunitare;

               (d)

               „stat membru” înseamnă orice stat membru al Uniunii Europene, cu excepția Regatului Danemarcei;

               (e)

               „resortisant al unei țări terțe” înseamnă orice persoană care deține o altă cetățenie decât cetățenia Moldovei sau a unuia dintre statele membre;

               (f)

               „apatrid” înseamnă orice persoană fără cetățenie;

               (g)

               „permis de ședere” înseamnă orice permis, de orice tip, eliberat de Moldova sau de unul dintre statele membre, care dă drept de ședere unei persoane pe teritoriul său. Nu intră sub incidența acestei definiții permisele temporare de ședere pe aceste teritorii, care se acordă în cadrul soluționării unei cereri de azil sau a unei cereri de permis de ședere;

               (h)

               „punct de trecere a frontierei” înseamnă orice punct de trecere a frontierei autorizat de autoritățile competente ale Republicii Moldova sau ale statelor membre, în scopul trecerii frontierelor în cauză, inclusiv aeroporturile internaționale;

               (i)

               „viză” înseamnă o autorizație eliberată sau o decizie luată de Moldova sau de unul dintre statele membre, necesară pentru a intra pe teritoriul său sau pentru a-l tranzita. Aceasta nu include viza de tranzit aeroportuar;

               (j)

               „stat solicitant” înseamnă statul (Moldova sau unul dintre statele membre) care prezintă o cerere de readmisie în conformitate cu articolul 7 sau o cerere de tranzit în conformitate cu articolul 14 din prezentul acord;

               (k)

               „stat solicitat” înseamnă statul (Moldova sau unul dintre statele membre) căruia îi este adresată o cerere de readmisie în conformitate cu articolul 7 sau o cerere de tranzit în conformitate cu articolul 14 din prezentul acord;

               (l)

               „autoritate competentă” înseamnă orice autoritate națională din Moldova sau dintr-un stat membru însărcinată cu punerea în aplicare a prezentului acord în conformitate cu articolul 19 alineatul (1) litera (a) al acestuia;

               (m)

               „zonă de frontieră” înseamnă o zonă care se întinde până la 30 kilometri de la frontiera terestră comună dintre un stat membru și Moldova, precum și teritoriile aeroporturilor internaționale ale statelor membre și ale Moldovei;

               (n)

               „tranzit” înseamnă trecerea unui resortisant al unei țări terțe sau a unui apatrid prin teritoriul statului solicitat în timpul deplasării acestuia din statul solicitant către țara de destinație.

         SECȚIUNEA I
   OBLIGAȚII DE READMISIE ALE MOLDOVEI
   Articolul 2
   Readmisia propriilor resortisanți
   (1)   La cererea unui stat membru și fără alte formalități decât cele prevăzute de prezentul acord, Moldova readmite toate persoanele care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul statului membru solicitant, cu condiția ca, în conformitate cu articolul 8, să se dovedească sau să se poată prezuma în mod întemeiat, pe baza prezentării unor dovezi prima facie, că persoanele în cauză sunt resortisanți ai Moldovei.
   (2)   Moldova readmite, de asemenea:

               —

               copiii minori necăsătoriți ai persoanelor menționate la alineatul (1), indiferent de locul de naștere sau de cetățenia acestora, cu excepția cazului în care au drept de ședere independent în statul membru solicitant;

               —

               soții/soțiile, care au altă cetățenie, ai/ale persoanelor menționate la alineatul (1), cu condiția să aibă dreptul de a intra și a rămâne sau să dobândească dreptul de a intra și a rămâne pe teritoriul Moldovei, cu excepția cazului în care au drept de ședere independent în statul membru solicitant.

         (3)   Moldova readmite, de asemenea, persoanele cărora li s-a retras cetățenia Moldovei sau care au renunțat la aceasta de la intrarea pe teritoriul unui stat membru, cu excepția cazului în care persoanele respective au primit cel puțin asigurarea naturalizării de către un stat membru.
   (4)   După ce Moldova a aprobat cererea de readmisie, misiunea diplomatică sau oficiul consular competent al Moldovei eliberează de îndată și cel târziu în termen de 3 zile lucrătoare documentul de călătorie necesar pentru repatrierea persoanei care urmează să fie readmisă, a cărui perioadă de valabilitate este de cel puțin 3 luni. În cazul în care, din motive de drept sau de fapt, persoana în cauză nu poate fi transferată în cursul perioadei de valabilitate a documentului de călătorie eliberat inițial, misiunea diplomatică sau oficiul consular competent al Moldovei eliberează, în termen de 14 zile calendaristice, un nou document de călătorie cu aceeași perioadă de valabilitate. În cazul în care Moldova nu eliberează un nou document de călătorie în termen de 14 zile calendaristice, se consideră că aceasta a acceptat utilizarea documentului de călătorie standard al UE în vederea expulzării (1).
   (5)   În cazul în care persoana care urmează să fie readmisă are, pe lângă cetățenia moldoveană, cetățenia unui stat terț, statul membru solicitant ia în considerare preferința persoanei în cauză în ceea ce privește statul în care să fie readmisă.
   Articolul 3
   Readmisia resortisanților țărilor terțe și a apatrizilor
   (1)   La cererea unui stat membru și fără alte formalități decât cele prevăzute în prezentul acord, Moldova readmite toți resortisanții țărilor terțe sau apatrizii care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul statului membru solicitant, cu condiția ca, în conformitate cu articolul 9, să se dovedească sau să se poată prezuma în mod întemeiat, pe baza prezentării unor dovezi prima facie, că persoanele în cauză:

               (a)

               dețin sau dețineau la data intrării o viză valabilă sau un permis de ședere valabil eliberate de Moldova; sau

               (b)

               au intrat ilegal și direct pe teritoriul statelor membre după o perioadă de ședere pe teritoriul Moldovei sau după tranzitarea acestuia.

         (2)   Obligația de readmisie prevăzută la alineatul (1) nu se aplică în următoarele cazuri:

               (a)

               resortisantul țării terțe sau apatridul a efectuat numai un tranzit printr-un aeroport internațional al Moldovei; sau

               (b)

               statul membru solicitant a eliberat resortisantului țării terțe sau apatridului, înainte sau după intrarea acestuia pe teritoriul său, o viză sau un permis de ședere, cu excepția cazului în care:

                           —

                           persoana în cauză deține o viză sau un permis de ședere eliberat de Moldova, care are o perioadă de valabilitate mai lungă; sau

                           —

                           viza sau permisul de ședere eliberat de statul membru solicitant a fost obținut cu ajutorul unor documente false sau falsificate ori prin fals în declarații; sau

                           —

                           persoana în cauză nu respectă una dintre condițiile aferente vizei.

         (3)   După aprobarea cererii de readmisie de către Moldova, statul membru solicitant eliberează persoanei a cărei readmisie a fost acceptată documentul de călătorie standard al UE în vederea expulzării (1).
   SECȚIUNEA II
   OBLIGAȚIILE DE READMISIE ALE COMUNITĂȚII
   Articolul 4
   Readmisia propriilor resortisanți
   (1)   La cererea Moldovei și fără alte formalități decât cele prevăzute în prezentul acord, un stat membru readmite toate persoanele care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul Moldovei, cu condiția ca, în conformitate cu articolul 8, să se dovedească sau să se poată prezuma în mod întemeiat, pe baza prezentării unor dovezi prima facie, că persoanele în cauză sunt resortisanți ai statului membru respectiv.
   (2)   Un stat membru readmite, de asemenea:

               —

               copiii minori necăsătoriți ai persoanelor menționate la alineatul (1), indiferent de locul de naștere sau de cetățenia acestora, cu excepția cazului în care au drept de ședere independent în Moldova;

               —

               soții/soțiile, care au altă cetățenie, ai/ale persoanelor menționate la alineatul (1), cu condiția să aibă dreptul de a intra și a rămâne sau să dobândească dreptul de a intra și a rămâne pe teritoriul statului membru solicitat, cu excepția cazului în care au drept de ședere independent în Moldova.

         (3)   Un stat membru readmite, de asemenea, persoanele cărora li s-a retras cetățenia unui stat membru sau care au renunțat la aceasta de la intrarea pe teritoriul Moldovei, cu excepția cazului în care persoanele respective au primit cel puțin asigurarea naturalizării de către Moldova.
   (4)   După ce statul membru solicitat a aprobat cererea de readmisie, misiunea diplomatică sau oficiul consular competent al statului membru în cauză eliberează de îndată și cel târziu în termen de 3 zile lucrătoare documentul de călătorie necesar pentru repatrierea persoanei care urmează să fie readmisă, a cărui perioadă de valabilitate este de cel puțin 3 luni. În cazul în care, din motive de drept sau de fapt, persoana în cauză nu poate fi transferată în cursul perioadei de valabilitate a documentului de călătorie eliberat inițial, misiunea diplomatică sau oficiul consular competent al statului membru în cauză eliberează, în termen de 14 zile calendaristice, un nou document de călătorie cu aceeași perioadă de valabilitate.
   (5)   În cazul în care persoana care urmează să fie readmisă are, pe lângă cetățenia statului membru solicitat, cetățenia unui stat terț, Moldova ia în considerare preferința persoanei în cauză în ceea ce privește statul în care urmează să fie readmisă.
   Articolul 5
   Readmisia resortisanților țărilor terțe și a apatrizilor
   (1)   La cererea Moldovei și fără alte formalități decât cele prevăzute în prezentul acord, un stat membru readmite toți resortisanții țărilor terțe sau apatrizii care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul Moldovei, cu condiția ca, în conformitate cu articolul 9, să se dovedească sau să se poată prezuma în mod întemeiat, pe baza prezentării unor dovezi prima facie, că persoanele în cauză:

               (a)

               dețin sau dețineau la data intrării o viză valabilă sau un permis de ședere valabil eliberate de statul membru solicitat; sau

               (b)

               au intrat ilegal și direct pe teritoriul Moldovei după o perioadă de ședere pe teritoriul statului membru solicitat sau după tranzitarea acestuia.

         (2)   Obligația de readmisie prevăzută la alineatul (1) nu se aplică în următoarele cazuri:

               (a)

               resortisantul țării terțe sau apatridul a efectuat numai un tranzit printr-un aeroport internațional al statului membru solicitat; sau

               (b)

               Moldova a eliberat resortisantului țării terțe sau apatridului, înainte sau după intrarea acestuia pe teritoriul său, o viză sau un permis de ședere, cu excepția cazului în care:

                           —

                           persoana în cauză deține o viză sau un permis de ședere eliberat de statul membru solicitat, care au o durată de valabilitate mai lungă; sau

                           —

                           viza sau permisul de ședere eliberat de Moldova a fost obținut cu ajutorul unor documente false sau falsificate ori prin fals în declarații, sau

                           —

                           persoana în cauză nu respectă una dintre condițiile aferente vizei.

         (3)   Obligația de readmisie prevăzută la alineatul (1) revine statului membru care a eliberat viza sau permisul de ședere. În cazul în care două sau mai multe state membre au eliberat o viză sau un permis de ședere, obligația de readmisie prevăzută la alineatul (1) revine statului membru care a eliberat documentul a cărui perioadă de valabilitate este mai lungă sau, în cazul în care perioada de valabilitate a unuia sau mai multora dintre acestea a expirat deja, statului membru care a eliberat documentul care este încă valabil. În cazul în care toate documentele au expirat, obligația de readmisie prevăzută la alineatul (1) revine statului membru care a eliberat documentul a cărui dată de expirare este cea mai recentă. În cazul în care nu se poate prezenta niciun document de această natură, obligația de readmisie prevăzută la alineatul (1) revine statului membru al cărui teritoriu a fost părăsit ultimul.
   (4)   După ce statul membru aprobă cererea de readmisie, Moldova eliberează persoanei a cărei readmisie a fost acceptată documentul de călătorie necesar pentru repatrierea sa.
   SECȚIUNEA III
   PROCEDURA DE READMISIE
   Articolul 6
   Principii
   (1)   Sub rezerva alineatului (2), orice transfer al unei persoane care urmează să fie readmisă pe baza uneia dintre obligațiile prevăzute la articolele 2-5 necesită prezentarea unei cereri de readmisie autorității competente a statului solicitat.
   (2)   Atunci când persoana care urmează să fie readmisă deține un document de călătorie valabil și, în cazul în care aceasta este un resortisant al unei țări terțe sau un apatrid, deține, de asemenea, după caz, o viză valabilă sau un permis de ședere valabil eliberate de statul solicitat, nu este necesară prezentarea unei cereri de readmisie.
   (3)   În cazul în care o persoană a fost reținută în zona de frontieră (inclusiv aeroporturi) a statului solicitant după ce a trecut ilegal frontiera venind direct de pe teritoriul statului solicitat, statul solicitant poate prezenta o cerere de readmisie în termen de 2 zile de la reținerea persoanei respective (procedură accelerată).
   Articolul 7
   Conținutul cererii de readmisie
   (1)   În măsura posibilului, cererea de readmisie trebuie să conțină următoarele informații:

               (a)

               datele personale ale persoanei care urmează să fie readmisă (de exemplu, numele, prenumele, data nașterii și, atunci când este posibil, locul nașterii și ultima adresă) și, după caz, datele personale ale copiilor minori necăsătoriți și/sau ale soțului/soției persoanei în cauză;

               (b)

               indicarea mijloacelor prin care vor fi furnizate dovezi privind cetățenia, tranzitul, condițiile privind readmisia resortisanților țărilor terțe și a apatrizilor, precum și privind intrarea și șederea ilegală sau dovezi prima facie ale acestora.

         (2)   În măsura posibilului, cererea de readmisie conține de asemenea următoarele informații:

               (a)

               o declarație indicând faptul că persoana care urmează să fie transferată poate avea nevoie de ajutor sau îngrijire, cu condiția ca persoana în cauză să fi consimțit în mod explicit la prezentarea unei astfel de declarații;

               (b)

               orice altă măsură de protecție sau de securitate ori informație privind starea de sănătate a persoanei în cauză, care poate fi necesară în cazul unui transfer individual.

         (3)   Un formular comun care urmează să fie utilizat pentru cererile de readmisie este prezentat în anexa 5 la prezentul acord.
   Articolul 8
   Mijloace de probă privind cetățenia
   (1)   Dovada cetățeniei, în temeiul articolului 2 alineatul (1) și articolului 4 alineatul (1), se poate face, în special, prin intermediul documentelor enumerate în anexa 1 la prezentul acord, chiar dacă perioada de valabilitate a acestora a expirat. În cazul în care se prezintă astfel de documente, statele membre și Moldova recunosc reciproc cetățenia fără să fie necesară efectuarea unei investigații suplimentare. Dovada cetățeniei nu se poate face prin documente false.
   (2)   Dovada prima facie a cetățeniei, în temeiul articolului 2 alineatul (1) și articolului 4 alineatul (1), se poate face, în special, prin intermediul documentelor enumerate în anexa 2 la prezentul acord, chiar dacă perioada de valabilitate a acestora a expirat. În cazul în care se prezintă astfel de documente, statele membre și Moldova consideră că cetățenia este stabilită, cu excepția cazului în care pot dovedi contrariul. Dovada prima facie a cetățeniei nu se poate face prin documente false.
   (3)   În cazul în care nu se poate prezenta niciunul dintre documentele enumerate în anexele 1 sau 2, misiunile diplomatice și oficiile consulare competente ale statului solicitat în cauză întreprind, la cerere, împreună cu autoritățile competente ale statului solicitant, demersurile necesare pentru a chestiona persoana care urmează să fie readmisă fără întârzieri nejustificate, în termen de cel mult 3 zile lucrătoare de la data la care a fost prezentată cererea, în vederea stabilirii cetățeniei persoanei în cauză.
   Articolul 9
   Mijloace de probă privind resortisanții țărilor terțe și apatrizii
   (1)   Dovada îndeplinirii condițiilor pentru readmisia resortisanților țărilor terțe și a apatrizilor stabilite la articolul 3 alineatul (1) și la articolul 5 alineatul (1), se face, în special, prin intermediul mijloacelor de probă enumerate în anexa 3 la prezentul acord; aceasta nu poate fi făcută prin documente false. Statele membre și Moldova recunosc reciproc orice astfel de dovadă, fără a fi necesară efectuarea de investigații suplimentare.
   (2)   Dovada prima facie a îndeplinirii condițiilor pentru readmisia resortisanților țărilor terțe și a apatrizilor, stabilite la articolul 3 alineatul (1) și la articolul 5 alineatul (1), se face, în special, prin intermediul mijloacelor de probă enumerate în anexa 4 la prezentul acord; aceasta nu poate fi făcută prin documente false. În cazul în care se prezintă o astfel de dovadă prima facie, statele membre și Moldova consideră că sunt îndeplinite condițiile, cu excepția cazului în care pot dovedi contrariul.
   (3)   Ilegalitatea intrării, prezenței sau șederii se stabilește cu ajutorul documentelor de călătorie ale persoanei în cauză, din care lipsește viza sau alt permis de ședere pe teritoriul statului solicitant. O declarație a statului solicitant conform căreia persoana în cauză a fost găsită fără a avea asupra sa documentele de călătorie, viza sau permisul de ședere necesar reprezintă, de asemenea, o dovadă prima facie a ilegalității intrării, prezenței sau șederii.
   Articolul 10
   Termene
   (1)   Cererea de readmisie se prezintă autorității competente a statului solicitat în termen de cel mult 6 luni de la data la care autoritatea competentă a statului solicitant a luat cunoștință de faptul că un resortisant al unei țări terțe sau un apatrid nu îndeplinește sau nu mai îndeplinește condițiile în vigoare pentru intrarea, prezența sau șederea pe teritoriul său. În cazul în care obstacole de drept sau de fapt împiedică prezentarea cererii în termen, termenul se prelungește, la cererea statului solicitant, dar numai până la eliminarea obstacolelor respective.
   (2)   În cazul în care se prezintă o cerere de readmisie, răspunsul se dă în scris

               —

               în termen de 2 zile lucrătoare, dacă cererea a fost făcută în conformitate cu procedura accelerată [articolul 6 alineatul (3)];

               —

               în termen de 11 zile lucrătoare în toate celelalte cazuri.

         Aceste termene încep să curgă de la data primirii cererii de readmisie. În cazul în care nu se primește un răspuns în termenul menționat anterior, se consideră că transferul a fost acceptat.
   (3)   Atunci când obstacole de drept sau de fapt nu permit comunicarea în termen de 11 zile lucrătoare a răspunsului privind cererea în cauză, acest termen poate fi prelungit, pe baza unei cereri motivate în mod corespunzător, cu cel mult 2 zile lucrătoare. În cazul în care nu se primește niciun răspuns în termenul prelungit menționat anterior, se consideră că transferul a fost aprobat.
   (4)   Atunci când o cerere de readmisie este refuzată, se prezintă motivele refuzului.
   (5)   După aprobarea unei cereri de readmisie sau, după caz, după expirarea termenului stabilit la alineatul (2), persoana în cauză este transferată în termen de trei luni. La cererea statului solicitant, acest termen poate fi prelungit cu perioada necesară pentru înlăturarea obstacolelor de drept sau de fapt.
   Articolul 11
   Modalități de transfer și moduri de transport
   (1)   Înaintea returnării unei persoane, autoritățile competente ale Moldovei și ale statului membru în cauză încheie în prealabil înțelegeri în scris cu privire la data transferului, punctul de trecere a frontierei, eventualele escorte și alte informații relevante cu privire la transfer.
   (2)   Transportul poate fi aerian sau terestru. Returnarea pe cale aeriană nu este limitată la utilizarea transportatorilor naționali din Moldova sau din statele membre și se poate efectua prin curse regulate sau zboruri charter. În cazul repatrierii sub escortă, escorta nu se limitează la persoane autorizate din statul solicitant, cu condiția ca acestea să fie persoane autorizate din Moldova sau din orice stat membru.
   Articolul 12
   Readmisia din greșeală
   Statul solicitant reprimește orice persoană readmisă de statul solicitat în cazul în care se constată, în termen de 3 luni de la data transferului persoanei în cauză, că cerințele stabilite la articolele 2-5 din prezentul acord nu sunt îndeplinite.
   În astfel de cazuri, dispozițiile procedurale ale prezentului acord se aplică mutatis mutandis și se furnizează toate informațiile disponibile privind identitatea și cetățenia reale ale persoanei care urmează să fie reprimită.
   SECȚIUNEA IV
   OPERAȚIUNI DE TRANZIT
   Articolul 13
   Principii
   (1)   Statele membre și Moldova ar trebui să limiteze tranzitul resortisanților țărilor terțe și al apatrizilor la cazurile în care aceste persoane nu pot fi repatriate direct în statul de destinație.
   (2)   Moldova permite tranzitul resortisanților țărilor terțe și al apatrizilor la cererea unui stat membru, iar un stat membru autorizează tranzitul resortisanților țărilor terțe și al apatrizilor la cererea Moldovei, în cazul în care se asigură continuarea călătoriei în alte eventuale state de tranzit și readmisia de către statul de destinație.
   (3)   Tranzitul poate fi refuzat de Moldova sau de un stat membru:

               (a)

               în cazul în care resortisantul țării terțe sau apatridul se expune unui risc real de a fi supus torturii, unui tratament sau unei pedepse inumane sau degradante, pedepsei cu moartea ori persecutării pe motiv de rasă, religie, cetățenie, apartenență la un anumit grup social sau convingeri politice în statul de destinație sau în alt stat de tranzit; sau

               (b)

               în cazul în care resortisantul țării terțe sau apatridul va face obiectul unor sancțiuni penale în statul solicitat sau în alt stat de tranzit; sau

               (c)

               din motive de sănătate publică, de securitate națională, de ordine publică sau din cauza altor interese naționale ale statului solicitat.

         (4)   Moldova sau un stat membru poate retrage orice autorizație eliberată în cazul în care apar sau devin cunoscute ulterior împrejurări menționate la alineatul (3), care sunt de natură să împiedice operațiunea de tranzit, sau dacă nu mai este asigurată continuarea călătoriei în alte eventuale state de tranzit sau readmisia de către statul de destinație. În acest caz, statul solicitant reprimește resortisantul țării terțe sau apatridul, în mod corespunzător și fără întârziere.
   Articolul 14
   Procedura de tranzit
   (1)   Cererea privind operațiunile de tranzit se adresează în scris autorității competente a statului solicitat și trebuie să cuprindă următoarele informații:

               (a)

               tipul tranzitului (aerian sau terestru), celelalte eventuale state de tranzit și destinația finală prevăzută;

               (b)

               datele personale ale persoanei în cauză (de exemplu, nume, prenume, numele dinaintea căsătoriei, alte nume folosite/sub care aceasta este cunoscută sau pseudonime, data nașterii, sexul și, dacă este posibil, locul nașterii, cetățenia, limba, tipul și numărul documentului de călătorie);

               (c)

               punctul de trecere a frontierei prevăzut, data și ora transferului și posibila recurgere la escorte;

               (d)

               o declarație care să precizeze că, din punct de vedere al statului solicitant, condițiile prevăzute la articolul 13 alineatul (2) sunt îndeplinite și că nu se cunoaște niciun motiv care să justifice un refuz, în temeiul articolului 13 alineatul (3).

         Un formular comun pentru cererile de tranzit este prevăzut în anexa 6 la prezentul acord.
   (2)   În termen de 4 zile lucrătoare de la primirea cererii, statul solicitat informează în scris statul solicitant cu privire la admisie, confirmând punctul de trecere a frontierei și data prevăzută pentru admisie sau informează statul solicitant cu privire la refuzul admisiei și cu privire la motivele acestui refuz.
   (3)   În cazul în care operațiunea de tranzit se efectuează pe cale aeriană, persoana care urmează să fie readmisă și eventualele escorte sunt scutite de obligația de a obține o viză de tranzit aeroportuar.
   (4)   Sub rezerva consultărilor reciproce, autoritățile competente ale statului solicitat acordă asistență în cazul operațiunilor de tranzit, în special prin supravegherea persoanelor în cauză și prin furnizarea de facilități corespunzătoare în acest sens.
   SECȚIUNEA V
   COSTURI
   Articolul 15
   Costuri de transport și de tranzit
   Fără a aduce atingere dreptului autorităților competente de a recupera costurile aferente readmisiei de la persoana care urmează să fie readmisă sau de la terți, toate costurile de transport suportate în temeiul prezentului acord în legătură cu readmisia și operațiunile de tranzit până la frontiera statului de destinație finală se suportă de către statul solicitant.
   SECȚIUNEA VI
   PROTECȚIA DATELOR ȘI CLAUZA DE NEAFECTARE
   Articolul 16
   Protecția datelor
   Comunicarea datelor cu caracter personal se efectuează numai dacă o astfel de comunicare este necesară pentru punerea în aplicare a prezentului acord de către autoritățile competente ale Moldovei sau ale unui stat membru, după caz. Prelucrarea și tratarea datelor cu caracter personal într-un caz individual sunt supuse legislației interne a Moldovei și, atunci când autoritatea de supraveghere a protecției datelor este o autoritate competentă a unui stat membru, acestea sunt supuse dispozițiilor Directivei 95/46/CE (2) și legislației naționale a statului membru în cauză adoptate în temeiul directivei respective. Se aplică, de asemenea, următoarele principii:

               (a)

               datele cu caracter personal trebuie să fie prelucrate în mod corect și în conformitate cu dispozițiile legale;

               (b)

               datele cu caracter personal trebuie colectate în scopul specific, explicit și legitim al punerii în aplicare a prezentului acord și nu trebuie prelucrate ulterior, de către autoritatea care le comunică sau de cea care le primește, într-un mod incompatibil cu acest scop;

               (c)

               datele cu caracter personal trebuie să fie adecvate, pertinente și să nu fie excesive față de scopul pentru care acestea sunt colectate și/sau prelucrate ulterior; în special, datele cu caracter personal comunicate pot să facă referire numai la următoarele elemente:

                           —

                           datele personale ale persoanei care urmează să fie transferată (de exemplu, numele, prenumele, orice alte nume utilizate/sub care aceasta este cunoscută sau pseudonime, sexul, starea civilă, data și locul nașterii, cetățenia actuală și orice cetățenie anterioară);

                           —

                           pașaportul, cartea de identitate sau permisul de conducere (numărul, perioada de valabilitate, data eliberării, autoritatea emitentă și locul eliberării);

                           —

                           locurile de oprire și itinerariile;

                           —

                           alte informații necesare pentru identificarea persoanei care urmează să fie transferată sau pentru examinarea cerințelor în materie de readmisie care decurg din prezentul acord;

               (d)

               datele cu caracter personal trebuie să fie exacte și, după caz, actualizate;

               (e)

               datele cu caracter personal trebuie păstrate într-o formă care să permită identificarea persoanelor respective pe o durată care să nu depășească perioada necesară scopului pentru care datele au fost colectate sau pentru care acestea sunt prelucrate ulterior;

               (f)

               atât autoritatea care comunică datele, cât și autoritatea care le primește iau toate măsurile rezonabile pentru a asigura, după caz, rectificarea, ștergerea sau blocarea datelor cu caracter personal atunci când prelucrarea nu respectă dispozițiile prezentului articol, în special din cauză că datele respective nu sunt adecvate, pertinente, exacte sau sunt excesive în raport cu scopul prelucrării. Aceasta include notificarea celeilalte părți cu privire la orice rectificare, ștergere sau blocare;

               (g)

               la cerere, autoritatea care primește datele informează autoritatea care comunică datele cu privire la utilizarea datelor comunicate și cu privire la rezultatele obținute în urma utilizării lor;

               (h)

               datele cu caracter personal nu pot fi comunicate decât autorităților competente. Transmiterea lor ulterioară altor organisme necesită acordul prealabil al autorității care le-a comunicat;

               (i)

               autoritatea care comunică datele și autoritatea care le primește au obligația să înregistreze în scris comunicarea și primirea datelor cu caracter personal.

         Articolul 17
   Clauza de neafectare
   (1)   Prezentul acord nu aduce atingere drepturilor, obligațiilor și responsabilităților Comunității, statelor membre și Moldovei care decurg din dreptul internațional, în special din:

               —

               Convenția privind statutul refugiaților din 28 iulie 1951, astfel cum a fost modificată de Protocolul privind statutul refugiaților din 31 ianuarie 1967;

               —

               convențiile internaționale care stabilesc statul responsabil de examinarea cererilor de azil depuse;

               —

               Convenția europeană pentru apărarea drepturilor omului și a libertăților fundamentale din 4 noiembrie 1950;

               —

               Convenția împotriva torturii și a altor pedepse sau tratamente crude, inumane sau degradante din 10 decembrie 1984;

               —

               convențiile internaționale privind extrădarea și tranzitul;

               —

               convențiile internaționale multilaterale și acordurile multilaterale privind readmisia resortisanților străini.

         (2)   Nicio dispoziție din prezentul acord nu împiedică returnarea unei persoane în temeiul altor înțelegeri formale sau informale.
   SECȚIUNEA VII
   PUNERE ÎN APLICARE ȘI EXECUTARE
   Articolul 18
   Comitetul mixt privind readmisia
   (1)   Părțile contractante își acordă reciproc asistență pentru aplicarea și interpretarea prezentului acord. În acest scop, acestea instituie un Comitet mixt privind readmisia (denumit în continuare „comitetul”) care va avea în special următoarele sarcini:

               (a)

               monitorizarea aplicării prezentului acord;

               (b)

               decizia privind modalitățile de punere în aplicare necesare pentru aplicarea unitară a prezentului acord;

               (c)

               realizarea de schimburi de informații periodice cu privire la protocoalele de punere în aplicare întocmite de state membre individuale și Moldova în temeiul articolului 19;

               (d)

               recomandarea de modificări ale prezentului acord și ale anexelor acestuia.

         (2)   Deciziile comitetului sunt obligatorii pentru părțile contractante.
   (3)   Comitetul este compus din reprezentanți ai Comunității și ai Moldovei; Comunitatea este reprezentată de Comisie.
   (4)   Comitetul se reunește atunci când este necesar, la solicitarea uneia dintre părțile contractante.
   (5)   Comitetul își stabilește regulamentul de procedură.
   Articolul 19
   Protocoale de punere în aplicare
   (1)   La cererea unui stat membru sau a Moldovei, Moldova și un stat membru încheie un protocol de punere în aplicare prin care sunt reglementate normele privind:

               (a)

               desemnarea autorităților competente, punctele de trecere a frontierei și schimbul de puncte de contact;

               (b)

               modalitățile de returnare în cadrul procedurii accelerate;

               (c)

               condițiile aplicabile returnării sub escortă, inclusiv tranzitului sub escortă al resortisanților țărilor terțe și apatrizilor;

               (d)

               mijloacele și documentele suplimentare celor enumerate în anexele 1-4 la prezentul acord.

         (2)   Protocoalele de punere în aplicare menționate la alineatul (1) intră în vigoare numai după notificarea lor către comitetul de readmisie menționat la articolul 18.
   (3)   Moldova acceptă să aplice în relațiile sale cu oricare alt stat membru, la solicitarea acestuia din urmă, orice dispoziție a unui protocol de punere în aplicare încheiat cu un stat membru.
   Articolul 20
   Relația cu acordurile sau cu înțelegerile bilaterale de readmisie ale statelor membre
   Dispozițiile prezentului acord prevalează asupra dispozițiilor oricărui acord sau înțelegere bilaterală privind readmisia persoanelor care se află în situație de ședere ilegală care au fost sau pot fi încheiate, în temeiul cu articolul 19, între state membre individuale și Moldova, în măsura în care dispozițiile acestora din urmă sunt incompatibile cu cele ale prezentului acord.
   SECȚIUNEA VIII
   DISPOZIȚII FINALE
   Articolul 21
   Aplicare teritorială
   (1)   Sub rezerva alineatului (2), prezentul acord se aplică pe teritoriul Moldovei și pe teritoriul în care se aplică Tratatul de instituire a Comunității Europene.
   (2)   Prezentul acord nu se aplică pe teritoriul Regatului Danemarcei.
   Articolul 22
   Intrarea în vigoare, durata și încetarea acordului
   (1)   Prezentul acord se ratifică sau se aprobă de părțile contractante în conformitate cu procedurile respective ale acestora.
   (2)   Prezentul acord intră în vigoare în prima zi a celei de-a doua luni următoare datei la care părțile contractante își notifică îndeplinirea procedurilor menționate la alineatul (1).
   (3)   Prezentul acord se încheie pe durată nelimitată.
   (4)   Fiecare parte contractantă poate denunța prezentul acord printr-o notificare oficială adresată celeilalte părți contractante. Prezentul acord încetează să mai producă efecte la șase luni de la data efectuării unei astfel de notificări.
   Articolul 23
   Anexe
   Anexele 1-6 fac parte integrantă din prezentul acord.

      Încheiat la Bruxelles, la zece octombrie în anul două mii șapte, în dublu exemplar, în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă, suedeză și moldovenească, textele în fiecare limbă fiind egal autentice.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Pentru Comunitatea Europeană
         Pentru Comunitatea Europeană

         За Република Молдова
         Por la República de Moldova
         Za Moldavskou republiku
         For Republikken Moldova
         Für die Republik Moldau
         Moldova Vabariigi nimel
         Για τη Δημοκρατία της Μολδαβίας
         For the Republic of Moldova
         Pour la République de Moldova
         Per la Repubblica di Moldova
         Moldovas Republikas vārdā
         Moldovos Respublikos vardu
         A Moldovai Köztársaság részéről
         Għar-Repubblika tal-Moldova
         Voor de Republiek Moldavië
         W imieniu Republiki Mołdowy
         Pela República da Moldávia
         Pentru Republica Moldova
         Za Moldavskú republiku
         Za Republiko Moldavijo
         Moldovan tasavallan puolesta
         För Republiken Moldavien
         Pentru Republica Moldova

      (1)  În conformitate cu formularul prevăzut în Recomandarea Consiliului UE din 30 noiembrie 1994.

      (2)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).
   ANEXA 1
   LISTA COMUNĂ A DOCUMENTELOR A CĂROR PREZENTARE ESTE CONSIDERATĂ DOVADĂ A CETĂȚENIEI [ARTICOLUL 2 ALINEATUL (1), ARTICOLUL 4 ALINEATUL (1) ȘI ARTICOLUL 8 ALINEATUL (1)]

               —

               pașapoarte de orice tip (pașapoarte naționale, pașapoarte diplomatice, pașapoarte de serviciu și, după caz, pașapoarte colective și pașapoarte provizorii, inclusiv pașapoarte pentru minori);

               —

               cărți de identitate de orice tip;

               —

               carnete de marinar și carnete de serviciu pentru navigație interioară;

               —

               certificate de cetățenie și alte documente oficiale care menționează sau indică în mod clar cetățenia.

         ANEXA 2
   LISTA COMUNĂ A DOCUMENTELOR A CĂROR PREZENTARE ESTE CONSIDERATĂ DOVADĂ PRIMA FACIE A CETĂȚENIEI [ARTICOLUL 2 ALINEATUL (1), ARTICOLUL 4 ALINEATUL (1) ȘI ARTICOLUL 8 ALINEATUL (2)]

               —

               fotocopii ale oricărora din documentele enumerate în anexa 1 la prezentul acord;

               —

               livrete și cărți de identitate militare;

               —

               declarații oficiale întocmite în scopul procedurii accelerate de către personalul autorizat al autorităților de frontieră care poate depune mărturie că persoana în cauză a trecut frontiera;

               —

               permise de conducere sau fotocopii ale acestora;

               —

               certificate de naștere sau fotocopii ale acestora;

               —

               legitimații de serviciu sau fotocopii ale acestora;

               —

               declarații scrise ale martorilor;

               —

               declarații scrise făcute de persoana în cauză și limba vorbită de aceasta, dovedită inclusiv prin rezultatele unui test oficial;

               —

               orice alt document susceptibil de a ajuta la stabilirea cetățeniei persoanei în cauză.

         ANEXA 3
   LISTA COMUNĂ A DOCUMENTELOR CARE SUNT CONSIDERATE DOVEZI ALE CONDIȚIILOR DE READMISIE A RESORTISANȚILOR ȚĂRILOR TERȚE ȘI A APATRIZILOR [ARTICOLUL 3 ALINEATUL (1), ARTICOLUL 5 ALINEATUL (1) ȘI ARTICOLUL 9 ALINEATUL (1)]

               —

               viză sau permis de ședere valabile, emise de statul solicitat;

               —

               ștampile de intrare/ieșire sau un însemn similar în documentul de călătorie al persoanei în cauză sau o altă dovadă a intrării/ieșirii (de exemplu, fotografică);

               —

               orice tip de documente, certificate și facturi nominale (de exemplu, facturi de hotel, programări la medic/stomatolog, cartele de acces în instituții publice/private, contracte de închiriere de mașini, chitanțe de cărți de credit etc.) care indică în mod clar că persoana în cauză a stat pe teritoriul statului solicitat;

               —

               bilete nominale și/sau liste cu pasageri ale companiilor aeriene, feroviare, navale sau ale societăților de transport rutier care dovedesc prezența și itinerariul persoanei în cauză pe teritoriul statului solicitat;

               —

               declarații oficiale făcute de personalul autorității de frontieră care pot atesta că persoana în cauză a trecut frontiera;

         ANEXA 4
   LISTA COMUNĂ A DOCUMENTELOR CARE SUNT CONSIDERATE DOVADĂ PRIMA FACIE A CONDIȚIILOR DE READMISIE A RESORTISANȚILOR ȚĂRILOR TERȚE ȘI A APATRIZILOR [ARTICOLUL 3 ALINEATUL (1), ARTICOLUL 5 ALINEATUL (1) ȘI ARTICOLUL 9 ALINEATUL (2)]

               —

               informații arătând că persoana în cauză a recurs la serviciile unui curier sau ale unei agenții de voiaj;

               —

               declarație oficială făcută de persoana în cauză, de membri ai familiei sau de tovarăși de călătorie în cadrul unor proceduri judiciare sau administrative;

               —

               declarații oficiale făcute de martori care pot atesta că persoana în cauză a trecut frontiera;

               —

               informații privind identitatea și/sau șederea unei persoane, furnizate de o organizație internațională (de exemplu, Înaltul Comisariat al Națiunilor Unite pentru Refugiați – UNHCR);

         ANEXA 5

   ANEXA 6

   DECLARAȚIE COMUNĂ PRIVIND DANEMARCA
   „Părțile contractante iau act de faptul că prezentul acord nu se aplică teritoriului Regatului Danemarcei și nici resortisanților Regatului Danemarcei. În aceste condiții, este oportun ca Republica Moldova și Danemarca să încheie un acord de readmisie în aceleași condiții cu cele prevăzute în prezentul acord.”
   DECLARAȚIE COMUNĂ PRIVIND ISLANDA
   „Părțile contractante iau act de relațiile strânse existente între Comunitatea Europeană și Islanda, în special în temeiul acordului din 18 mai 1999 privind asocierea acestei țări la punerea în aplicare, asigurarea respectării și dezvoltarea acquis-ului Schengen. În aceste condiții, este oportun ca Republica Moldova și Islanda să încheie un acord de readmisie în aceleași condiții cu cele prevăzute în prezentul acord.”
   DECLARAȚIE COMUNĂ PRIVIND NORVEGIA
   „Părțile contractante iau act de relațiile strânse existente între Comunitatea Europeană și Norvegia, în special în temeiul acordului din 18 mai 1999 privind asocierea acestei țări la punerea în aplicare, asigurarea respectării și dezvoltarea acquis-ului Schengen. În aceste condiții, este oportun ca Republica Moldova să ia măsurile necesare pentru ca acordul de readmisie cu Norvegia, semnat la 31 martie 2005, să fie adus în conformitate cu condițiile prevăzute în prezentul acord.”
   DECLARAȚIE COMUNĂ PRIVIND ELVEȚIA
   „Părțile contractante iau act de faptul că Uniunea Europeană, Comunitatea Europeană și Elveția au semnat un acord privind asocierea Elveției la punerea în aplicare, asigurarea respectării și dezvoltarea acquis-ului Schengen. Este de dorit, odată cu intrarea în vigoare a acordului de asociere cu Elveția, ca Republica Moldova să ia măsurile necesare pentru ca acordul de readmisie cu Elveția, semnat la 6 noiembrie 2003, să fie adus în conformitate cu condițiile prevăzute în prezentul acord.”
   DECLARAȚIE COMUNĂ PRIVIND ARTICOLUL 3 ALINEATUL (1) ȘI ARTICOLUL 5 ALINEATUL (1)
   Părțile convin că o persoană „intră direct” de pe teritoriul Moldovei, în sensul acestor dispoziții, dacă această persoană a ajuns pe teritoriul statelor membre fără să fi intrat între timp într-o țară terță sau, atunci când statul solicitat este unul din statele membre, a ajuns pe teritoriul Moldovei fără să fi intrat între timp într-o țară terță. Șederea în tranzit aeroportuar într-o țară terță nu se consideră drept intrare.
   DECLARAȚIE COMUNĂ PRIVIND SPRIJINUL TEHNIC ȘI FINANCIAR
   Ambele părți convin să pună în aplicare prezentul acord pe baza principiilor responsabilității comune, solidarității și parteneriatului egal pentru a gestiona fluxurile migratorii dintre Moldova și UE.
   În acest context, CE se angajează să pună la dispoziție resurse financiare pentru a sprijini Moldova la punerea în aplicare a prezentului acord. În acest proces se va acorda o atenție deosebită dezvoltării instituționale. Acest sprijin este furnizat în contextul priorităților globale de asistență în favoarea Moldovei, ca parte a fondurilor globale disponibile pentru Moldova și cu respectarea deplină a normelor și procedurilor CE relevante de punere în aplicare a asistenței externe.


title: Decizia 2013/241/PESC a Consiliului din 27 mai 2013 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo, EULEX KOSOVO

text:
               28.5.2013

               RO

               Jurnalul Oficial al Uniunii Europene

               L 141/47

         DECIZIA 2013/241/PESC A CONSILIULUI
   din 27 mai 2013
   de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (1), EULEX KOSOVO
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 4 februarie 2008, Consiliul a adoptat Acțiunea comună 2008/124/PESC privind misiunea Uniunii Europene de sprijinire a supremației legii în Kosovo, EULEX KOSOVO (2).

               (2)

               La 5 iunie 2012, Consiliul a adoptat Decizia 2012/291/PESC a Consiliului (3) de modificare a Acțiunii comune 2008/124/PESC și de prelungire a duratei misiunii EULEX KOSOVO până la 14 iunie 2014.

               (3)

               Valoarea de referință financiară acoperă perioada până la 14 iunie 2013. Acțiunea comună 2008/124/PESC ar trebui să fie modificată pentru a se stabili o nouă valoare de referință financiară destinată să acopere perioada cuprinsă între 15 iunie 2013 și 14 iunie 2014.

               (4)

               EULEX KOSOVO se va derula în contextul unei situații care s-ar putea deteriora și ar putea împiedica realizarea obiectivelor acțiunii externe a Uniuni prevăzute la articolul 21 din tratat.

               (5)

               Acțiunea comună 2008/124/PESC ar trebui să fie modificată în consecință,

         ADOPTĂ PREZENTA DECIZIE:
   Articolul 1
   La articolul 16 din Acțiunea comună 2008/124/PESC, alineatul (1) se înlocuiește cu următorul text:

      „(1)   Valoarea de referință financiară destinată să acopere cheltuielile aferente EULEX KOSOVO până la 14 octombrie 2010 este de 265 000 000 EUR.
      Valoarea de referință financiară destinată să acopere cheltuielile aferente EULEX KOSOVO în perioada cuprinsă între 15 octombrie 2010 și 14 decembrie 2011 este de 165 000 000 EUR.
      Valoarea de referință financiară destinată să acopere cheltuielile aferente EULEX KOSOVO în perioada cuprinsă între 15 decembrie 2011 și 14 iunie 2012 este de 72 800 000 EUR.
      Valoarea de referință financiară destinată să acopere cheltuielile aferente EULEX KOSOVO în perioada cuprinsă între 15 iunie 2012 și 14 iunie 2013 este de 111 000 000 EUR.
      Valoarea de referință financiară destinată să acopere cheltuielile aferente EULEX KOSOVO în perioada cuprinsă între 15 iunie 2013 și 14 iunie 2014 este de 110 000 000 EUR.”

   Articolul 2
   Prezenta decizie intră în vigoare la data adoptării.

      Adoptată la Bruxelles, 27 mai 2013.

            Pentru Consiliu

            Președintele

         C. ASHTON

      (1)  Această denumire nu aduce atingere pozițiilor privind statutul și este conformă cu RCSONU 1244/99 și cu Avizul CIJ privind declarația de independență a Kosovo.

      (2)  JO L 42, 16.2.2008, p. 92.

      (3)  JO L 146, 6.6.2012, p. 46.


title: 2008/45/CE: Decizia Consiliului din 20 decembrie 2007 de numire a unui membru titular german și a unui membru supleant german în cadrul Comitetului Regiunilor

text:
               15.1.2008

               RO

               Jurnalul Oficial al Uniunii Europene

               L 11/8

      DECIZIA CONSILIULUI

   din 20 decembrie 2007
   de numire a unui membru titular german și a unui membru supleant german în cadrul Comitetului Regiunilor
   (2008/45/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului german,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor titulari și a membrilor supleanți ai Comitetului Regiunilor pentru perioada 26 ianuarie 2006-25 ianuarie 2010 (1).

               (2)

               Un post de membru titular în cadrul Comitetului Regiunilor a devenit vacant ca urmare a demisiei doamnei Emilia MÜLLER. Un post de membru supleant în cadrul Comitetului Regiunilor a devenit vacant ca urmare a demisiei domnului Edmund STOIBER,

         DECIDE:
   Articolul 1
   Sunt numiți în cadrul Comitetului Regiunilor pentru perioada restantă a mandatului, respectiv până la 25 ianuarie 2010:

               (a)

               în calitate de membru titular:
               domnul Markus SÖDER, ministru adjunct pentru afaceri federale și europene la Cancelaria statului liber Bavaria;
               și

               (b)

               în calitate de membru supleant:
               domnul Günther BECKSTEIN, ministru-președinte al statului liber Bavaria.

         Articolul 2
   Prezenta decizie produce efecte de la data adoptării.

      Adoptată la Bruxelles, 20 decembrie 2007.

            Pentru Consiliu

            Președintele

         F. NUNES CORREIA

      (1)  JO L 56, 25.2.2006, p. 75.


title: Decizia Consiliului din 13 noiembrie 2006 de instituire a unui Comitet pentru statistici monetare, financiare și referitoare la balanțe de plăți (Versiune codificată)

text:
Anunţ juridic important

|

32006D0856

Jurnalul Oficial L 332 , 30/11/2006 p. 0021 - 0023

		20061113Decizia Consiliuluidin 13 noiembrie 2006de instituire a unui Comitet pentru statistici monetare, financiare și referitoare la balanțe de plăți(Versiune codificată)(2006/856/CE)CONSILIUL UNIUNII EUROPENE,având în vedere Tratatul de instituire a Comunității Europene,având în vedere propunerea Comisiei,având în vedere avizul Parlamentului European [1],având în vedere avizul Comitetului Economic și Social European [2],întrucât:(1) Decizia 91/115/CE a Consiliului din 25 februarie 1991 de înființare a Comitetului pentru statistici monetare, financiare și referitoare la balanța de plăți [3] a fost modificată substanțial [4]. În scopul clarității și raționalității, decizia mai sus amintită ar trebui codificată.(2) Este necesar să se adopte, ca secțiune a programului statistic multianual al Comisiei, un program de lucru multianual în domeniul statisticilor monetare, financiare și referitoare la balanța de plăți.(3) Prin Decizia 89/382/CEE, Euratom din 19 iunie 1989 de constituire a Comitetului pentru programele statistice ale Comunităților Europene [5], Consiliul a înființat un comitet pentru programul statistic al Comunităților Europene, compus din reprezentanți ai institutelor de statistică ale statelor membre, pentru a asigura o cooperare strânsă între statele membre și Comisie la înființarea programului statistic.(4) Statisticile monetare și bancare în statele membre sunt întocmite de către băncile centrale, iar statisticile financiare și cele referitoare la balanța de plăți sunt întocmite de către diferite instituții, inclusiv de către bănci centrale.(5) Pentru realizarea unei cooperări strânse între statele membre și Comisie în domeniul statisticilor monetare, financiare și referitoare la balanța de plăți, este necesară asistarea Comisiei în elaborarea și punerea în practică a programului de lucru multianual referitor la astfel de statistici de către un Comitet compus din reprezentanți ai principalelor instituții naționale implicate.(6) Având în vedere rolul special exercitat de aceste instituții în statele membre, este necesar să se permită comitetului să își aleagă președintele.(7) Din punct de vedere al statisticilor, există o strânsă interdependență între domeniile monetar, financiar și cel al balanței de plăți, pe de o parte, și alte domenii de statistică economică, pe de altă parte.(8) Sporirea cererii din partea statelor membre și a instituțiilor comunitare pentru informații statistice îmbunătățite impune intensificarea cooperării dintre utilizatorii și producătorii de statistici monetare, financiare și referitoare la balanța de plăți,DECIDE:Articolul 1Se înființează un Comitet pentru statistici monetare, financiare și referitoare la balanța de plăți, denumit în continuare "Comitetul".Articolul 2Comitetul va asista Comisia în elaborarea și punerea în practică a programului de lucru multianual referitor la statisticile monetare, financiare și referitoare la balanța de plăți. Comitetul va avea în special sarcina de a se pronunța asupra dezvoltării și coordonării statisticilor monetare, financiare și referitoare la balanța de plăți necesare în cadrul politicilor puse în aplicare de Consiliu, de Comisie și de diferitele comitete care le asistă.Comitetul poate fi solicitat să emită opinii cu privire la legăturile dintre statisticile monetare, financiare și referitoare la balanța de plăți, pe de o parte, și alte statistici economice, pe de altă parte, în special cele pe care se bazează conturile naționale. Activitatea acestui Comitet va fi coordonată cu cea a Comitetului pentru programul statistic.Articolul 3Comisia, din proprie inițiativă sau, dacă este cazul, la solicitarea Consiliului sau a comitetelor care le asistă, consultă Comitetul cu privire la:(a) stabilirea programelor comunitare multianuale pentru statistici monetare, financiare și referitoare la balanța de plăți;(b) acțiunile pe care intenționează să le întreprindă Comisia în vederea realizării obiectivelor programelor multianuale pentru statistici monetare, financiare și referitoare la balanța de plăți, precum și resursele și calendarele referitoare la aceste acțiuni;(c) orice altă chestiune, în special probleme de metodologie, determinate de elaborarea și aplicarea Programului statistic în domeniile relevante.Comitetul poate emite opinii, din proprie inițiativă, asupra oricăror chestiuni referitoare la elaborarea sau punerea în aplicare a programelor statistice în domeniile monetar, financiar și al balanței de plăți.Articolul 4Comitetul poate emite opinii, din proprie inițiativă, asupra oricăror chestiuni referitoare la acele statistici care reprezintă interese comune ale Comisiei și autorităților statistice naționale, pe de o parte, și ale Băncii Centrale Europene (BCE) și ale băncilor centrale naționale, pe de altă parte. Pentru îndeplinirea atribuțiilor sale, Comitetul va comunica opiniile sale tuturor părților interesate.Articolul 5Comitetul este compus din unul, doi sau trei reprezentanți ai fiecărui stat membru, care provin din principalele instituții implicate în statisticile financiare, monetare și referitoare la balanța de plăți, din unul până la trei reprezentanți ai Comisiei și din unul până la trei reprezentanți ai BCE. În afară de aceasta, un reprezentant al Comitetului Economic și Financiar poate participa la întrunirile Comitetului, în calitate de observator. Fiecare stat membru, Comisia și BCE vor avea câte un vot.Reprezentanți ai altor organizații, precum și orice persoane capabile să contribuie la discuții, pot să participe la reuniunile Comitetului, la decizia acestuia.Articolul 6Comitetul își alege președintele în conformitate cu modalitățile prevăzute în propriul regulament de procedură.Articolul 7Comitetul stabilește propriul regulament de procedură.Articolul 8Decizia 91/115/CEE se abrogă.Trimiterile la decizia abrogată vor fi interpretate ca trimiteri la prezenta decizie și se vor citi în conformitate cu tabelul de corespondență din Anexa II.Adoptată la Bruxelles, 13 noiembrie 2006.Pentru ConsiliuPreședinteleE. Tuomioja[1] JO C 97, 22.4.2004, p. 68.[2] JO C 10, 14.1.2004, p. 27.[3] JO L 59, 6.3.1991, p. 19. Decizie, astfel cum a fost modificată prin Decizia 96/174/CE (JO L 51, 1.3.1996, p. 48).[4] A se vedea anexa I.[5] JO L 181, 28.6.1989, p. 47.--------------------------------------------------20061113ANEXA IDecizia abrogată și decizia care o modificăDecizia 91/115/CEE a Consiliului | (JO L 59, 6.3.1991, p. 19). |Decizia 96/174/CE a Consiliului | (JO L 51, 1.3.1996, p. 48). |--------------------------------------------------20061113ANEXA IITabel de corespondențăDecizia 91/115/CEE | Prezenta decizie |Articolele 1-3 | Articolele 1-3 |Articolul 3a | Articolul 4 |Articolul 4 | Articolul 5 |Articolul 5 | Articolul 6 |Articolul 6 | Articolul 7 |— | Articolul 8 |— | Anexa I |— | Anexa II |--------------------------------------------------


title: 2014/813/UE: Decizia Parlamentului European și a Consiliului din 22 octombrie 2014 privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/012 BE/Ford Genk prezentată de Belgia)

text:
               20.11.2014

               RO

               Jurnalul Oficial al Uniunii Europene

               L 333/13

         DECIZIA PARLAMENTULUI EUROPEAN ȘI A CONSILIULUI
   din 22 octombrie 2014
   privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/012 BE/Ford Genk prezentată de Belgia)

      (2014/813/UE)

   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (1), în special articolul 12 alineatul (3),
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (2), în special articolul 23 al doilea paragraf,
   având în vedere Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (3), în special articolul 12,
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (4), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a modificărilor structurale majore intervenite în practicile comerciale internaționale, generate de globalizare, și pentru a le oferi asistență în reintegrarea pe piața muncii.

               (2)

               FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013.

               (3)

               La 23 decembrie 2013, Belgia a depus o cerere de mobilizare a FEG care vizează disponibilizările din cadrul întreprinderii Ford-Werke GmbH și din cadrul a 10 furnizori ai acesteia și a completat cererea cu informații suplimentare până la data de 12 iunie 2014. Această cerere îndeplinește condițiile pentru stabilirea contribuțiilor financiare prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 570 945 EUR.

               (4)

               În consecință, FEG ar trebui mobilizat în vederea acordării unei contribuții financiare ca răspuns la cererea depusă de Belgia,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2014, se mobilizează Fondul european de ajustare la globalizare pentru alocarea sumei de 570 945 EUR, sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 22 octombrie 2014.

            Pentru Parlamentul European

            Președintele

         M. SCHULZ

            Pentru Consiliu

            Președintele

         B. DELLA VEDOVA

      (1)  JO L 406, 30.12.2006, p. 1.

      (2)  JO L 347, 20.12.2013, p. 855.

      (3)  JO L 347, 20.12.2013, p. 884.

      (4)  JO L 373, 20.12.2013, p. 1.


title: 2014/552/UE: Decizia Parlamentului European din 3 aprilie 2014 privind descărcarea de gestiune pentru execuția bugetului general al Uniunii Europene aferent exercițiului financiar 2012, secțiunea X – Serviciul European de Acțiune Externă

text:
               5.9.2014

               RO

               Jurnalul Oficial al Uniunii Europene

               L 266/116

         DECIZIA PARLAMENTULUI EUROPEAN
   din 3 aprilie 2014
   privind descărcarea de gestiune pentru execuția bugetului general al Uniunii Europene aferent exercițiului financiar 2012, secțiunea X – Serviciul European de Acțiune Externă
   (2014/552/UE)
   PARLAMENTUL EUROPEAN,

               —

               având în vedere bugetul general al Uniunii Europene pentru exercițiul financiar 2012 (1),

               —

               având în vedere conturile anuale consolidate ale Uniunii Europene pentru exercițiul financiar 2012 [COM(2013) 570 – C7-0282/2013] (2),

               —

               având în vedere Raportul anual al Curții de Conturi referitor la execuția bugetului privind exercițiul financiar 2012, însoțit de răspunsurile instituțiilor (3),

               —

               având în vedere Declarația de asigurare (4) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2012 în temeiul articolului 287 din Tratatul privind funcționarea Uniunii Europene,

               —

               având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 164, 165, 166 și 167,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru afaceri externe (A7-0199/2014),

               1.

               acordă Înaltului Reprezentant al Uniunii pentru afaceri externe și politica de securitate descărcarea de gestiune pentru execuția bugetului Serviciului European de Acțiune Externă aferent exercițiului financiar 2012;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 56, 29.2.2012.

      (2)  JO C 334, 15.11.2013, p. 1.

      (3)  JO C 331, 14.11.2013, p. 1.

      (4)  JO C 334, 15.11.2013, p. 122.

      (5)  JO L 248, 16.9.2002, p. 1.

      (6)  JO L 298, 26.10.2012, p. 1.


title: Decizia Consiliului din 22 octombrie 1999 privind acceptarea modificărilor la Protocolul privind protecția Mării Mediterane împotriva poluării de origine terestră (Convenția de la Barcelona)

text:
Anunţ juridic important

|

31999D0801

Jurnalul Oficial L 322 , 14/12/1999 p. 0018 - 0031 ediţie specială în limba cehă capitol 11 volum 32 p. 208  - 209 ediţie specială în limba estonă capitol 11 volum 32 p. 208  - 209 ediţie specială în limba maghiară capitol 11 volum 32 p. 208  - 209 ediţie specială în limba lituaniană capitol 11 volum 32 p. 208  - 209 LV.ES capitol 11 volum 32 p. 208  - 209 MT.ES capitol 11 volum 32 p. 208  - 209 PL.ES capitol 11 volum 32 p. 208  - 209 SK.ES capitol 11 volum 32 p. 208  - 209 ediţie specială în limba slovenă capitol 11 volum 32 p. 208  - 209

		Decizia Consiliuluidin 22 octombrie 1999privind acceptarea modificărilor la Protocolul privind protecția Mării Mediterane împotriva poluării de origine terestră (Convenția de la Barcelona)(1999/801/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 175 alineatul (1) coroborat cu articolul 300 alineatul (2) prima teză și articolul 300 alineatul (3) primul paragraf,având în vedere propunerea Comisiei,având în vedere avizul Parlamentului European [1],întrucât:(1) comunitatea este parte contractantă la Convenția privind protecția Mării Mediterane împotriva poluării [2], denumită în continuare "Convenția de la Barcelona", și a semnat, de asemenea, patru dintre protocoalele adoptate în cadrul Convenției de la Barcelona, și anume Protocolul privind prevenirea poluării prin operațiunile de descărcare efectuate de nave și aeronave [2], Protocolul privind cooperarea în combaterea poluării cu hidrocarburi și alte substanțe nocive [3], Protocolul privind protecția împotriva poluării de origine terestră [4] și Protocolul privind ariile de protecție specială [5];(2) Comisia a luat parte, în numele Comunității, la negocierile de revizuire a Protocolului privind protecția Mării Mediterane împotriva poluării de origine terestră, denumit în continuare "protocolul";(3) în temeiul articolului 174 din Tratat, politicile Comunității privind mediul contribuie la urmărirea obiectivelor care cuprind conservarea, protecția și îmbunătățirea calității mediului și promovarea măsurilor la nivel internațional referitoare la problemele de mediu regionale sau globale;(4) conținutul amendamentelor la protocol intră, cel puțin parțial, în domeniul de competență a Comunității; Comunitatea adoptă un număr de directive în acest domeniu [6] și ia măsuri pentru a se asigura că încheierea acestor acorduri internaționale nu aduce atingere sferei de aplicare a dreptului comunitar în vigoare și nici nu o modifică;(5) aderarea Comunității la protocolul revizuit contribuie la îndeplinirea obiectivelor prevăzute la articolul 174 din Tratat;(6) Protocolul revizuit a fost adoptat și deschis spre semnare la Conferința plenipotențiarilor de la Syracuza, din 7 și 8 martie 1996;(7) Consiliul a luat decizia de semnare a protocolului la 22 iulie 1996, moment în care Protocolul revizuit nu mai era însă deschis spre semnare,DECIDE:Articolul 1Amendamentele la Protocolul privind protecția Mării Mediterane împotriva poluării de origine terestră sunt aprobate în numele Comunității.Textul acestor amendamente este anexat la prezenta decizie.Articolul 2Președintele Consiliului este autorizat să notifice, în numele Comunității, aprobarea amendamentelor la Protocolul privind protecția Mării Mediterane împotriva poluării de origine telurică, în conformitate cu articolul 16 din Convenția privind protecția Mării Mediterane împotriva poluării [7].Articolul 3Prezenta decizie se publică în Jurnalul Oficial al Comunităților Europene.Prezenta decizie intră în vigoare la data adoptării sale.Adoptată la Luxemburg, 22 octombrie 1999.Pentru ConsiliuPreședinteleS. Mönkäre[1] JO C 219, 30.7.1999, p. 186.[2] Decizia 77/585/CEE, JO L 240, 19.9.1977, p. 1.[3] Decizia 81/420/CEE, JO L 162, 19.6.1981, p. 4.[4] Decizia 83/101/CEE, JO L 67, 12.3.1983, p. 1.[5] Decizia 84/132/CEE, JO L 68, 10.3.1984, p. 36.[6] Directiva 76/464/CEE a Consiliului din 4 mai 1976 privind poluarea cauzată de anumite substanțe dăunătoare deversate în mediul acvatic al Comunității (JO L 129, 18.5.1976, p. 23). Directivă modificată prin Directiva 91/692/CEE (JO L 377, 31.12.1991, p. 48). Directiva 96/61/CE Consiliului din 24 septembrie 1996 privind prevenirea și controlul poluării (JO L 257, 10.10.1996, p. 26).[7] Data intrării în vigoare a amendamentelor la Protocolul privind protecția Mării Mediterane împotriva poluării de origine telurică este publicată în Jurnalul Oficial al Comunităților Europene de către Secretariatul General al Consiliului Uniunii Europene.--------------------------------------------------


title: Decizia 2014/496/PESC a Consiliului din 22 iulie 2014 privind aspecte ale desfășurării, funcționării și utilizării Sistemului Global de Navigație prin Satelit European care afectează securitatea Uniunii Europene și de abrogare a Acțiunii comune 2004/552/PESC

text:
               25.7.2014

               RO

               Jurnalul Oficial al Uniunii Europene

               L 219/53

         DECIZIA 2014/496/PESC A CONSILIULUI
   din 22 iulie 2014
   privind aspecte ale desfășurării, funcționării și utilizării Sistemului Global de Navigație prin Satelit European care afectează securitatea Uniunii Europene și de abrogare a Acțiunii comune 2004/552/PESC
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               Ținând seama, în special, de dimensiunea sa strategică, acoperirea sa regională și globală și utilizările sale multiple, Sistemul Global de Navigație prin Satelit European (GNSS) reprezintă o infrastructură sensibilă, a cărei desfășurare și utilizare ar putea afecta securitatea Uniunii Europene și a statelor membre.

               (2)

               În cazul în care situația internațională impune acțiuni operaționale din partea Uniunii și funcționarea GNSS ar putea afecta securitatea Uniunii Europene sau a statelor sale membre, sau în cazul unei amenințări la adresa funcționării sistemului, Consiliul ar trebui să decidă cu privire la măsurile necesare care trebuie adoptate.

               (3)

               Din acest motiv, Consiliul a adoptat la 12 iulie 2004 Acțiunea comună 2004/552/PESC (1).

               (4)

               După intrarea în vigoare a Tratatului de la Lisabona, sarcinile și responsabilitățile exercitate anterior de Secretarul General al Consiliului/Înaltul Reprezentant ar trebui acum să fie exercitate de Înaltul Reprezentant al Uniunii pentru afaceri externe și politica de securitate (ÎR).

               (5)

               Progresele înregistrate în ceea ce privește dezvoltarea sistemului constituit în cadrul programului Galileo, inițierea desfășurării și începerea utilizării acestuia într-un viitor apropiat necesită adaptarea procedurii prevăzute în Acțiunea comună 2004/552/PESC.

               (6)

               Informațiile și cunoștințele de specialitate care determină dacă un eveniment legat de sistem reprezintă o amenințare la adresa Uniunii, a statelor membre sau a GNSS ar trebui să fie transmise Consiliului și ÎR de către Agenția GNSS European (GSA), statele membre și Comisie. În plus, astfel de informații pot fi transmise și de către state terțe.

               (7)

               Rolul Consiliului, al ÎR al GSA în calitate de operator al Centrului de monitorizare a securității Galileo (GSMC) și, respectiv, al statelor membre ar trebui să fie clarificat în cadrul lanțului de responsabilități operaționale care urmează să fie stabilit pentru a reacționa la o amenințare la adresa Uniunii, a statelor membre sau a GNSS.

               (8)

               În acest sens, referințele de bază ale amenințărilor sunt cuprinse în declarația privind cerințele de securitate specifice sistemului, care conține principalele amenințări generice care urmează a fi gestionate de GNSS în ansamblu, și în planul de securitate a sistemului, care include registrul riscurilor la adresa securității creat în cadrul procesului de acreditare în materie de securitate. Acestea vor servi drept puncte de referință pentru identificarea amenințărilor care urmează a fi reglementate în mod expres prin prezenta decizie și pentru finalizarea procedurilor operaționale în vederea punerii în aplicare a prezentei decizii.

               (9)

               În situații de urgență poate fi necesară luarea unor decizii în termen de câteva ore de la primirea informațiilor privind amenințarea.

               (10)

               În cazul în care circumstanțele nu permit Consiliului să adopte o decizie de prevenire a unei amenințări sau de diminuare a prejudiciilor aduse intereselor esențiale ale Uniunii sau ale unuia sau mai multor state membre, ÎR ar trebui să aibă competența de a lua măsurile provizorii necesare.

               (11)

               Regulamentul (CE) nr. 683/2008 al Parlamentului European și al Consiliului (2) și Regulamentul (UE) nr. 1285/2013 al Parlamentului European și al Consiliului (3) au modificat guvernanța GNSS european. În special, articolul 14 din Regulamentul (UE) nr. 1285/2013 dispune că GSA urmează să asigure operarea GSMC.

               (12)

               Regulamentul (UE) nr. 512/2014 al Parlamentului European și al Consiliului (4) conferă directorului executiv al GSA responsabilitatea de a garanta faptul că GSA, în calitate de operator al GSMC, este în măsură să se conformeze instrucțiunilor prevăzute în temeiul Acțiunii comune 2004/552/PESC, astfel cum este înlocuită prin prezenta decizie. În plus, Decizia nr. 1104/2011/UE a Parlamentului European și a Consiliului (5) definește normele pe baza cărora statele membre, Consiliul, Comisia, Serviciul European de Acțiune Externă, agențiile Uniunii, statele terțe și organizațiile internaționale pot avea acces la serviciul public reglementat (SPR) oferit de sistemul global de navigație prin satelit instituit în cadrul programului Galileo. În special, articolul 6 din Decizia 1104/2011/UE definește GSMC ca fiind interfața operațională dintre autoritățile competente ale SPR, Consiliu și ÎR și centrele de control,

         ADOPTĂ PREZENTA DECIZIE:
   Articolul 1
   Prezenta decizie stabilește responsabilitățile care urmează a fi exercitate de către Consiliu și ÎR în cazul unei amenințări la adresa securității Uniunii sau a unuia sau mai multor state membre rezultate din desfășurarea, funcționarea sau utilizarea Sistemului Global de Navigație prin Satelit, în special ca rezultat al unei situații internaționale care necesită o acțiune din partea Uniunii sau în cazul unei amenințări la adresa sistemului în sine sau a serviciilor acestuia.
   Articolul 2
   În cazul unei astfel de amenințări, statele membre, Comisia sau GSA, după caz, informează imediat Consiliul sau ÎR cu privire la toate elementele pe care le au la dispoziție și pe care le consideră relevante.
   Articolul 3
   (1)   Consiliul, acționând în unanimitate pe baza unei propuneri din partea ÎR, decide cu privire la instrucțiunile necesare pe care să le transmită către GSA.
   (2)   GSA și Comisia asigură consiliere Consiliului cu privire la impactul probabil mai amplu asupra GNSS al instrucțiunilor pe care intenționează să le emită.
   (3)   Comitetul politic și de securitate (COPS) prezintă un aviz Consiliului cu privire la orice instrucțiune propusă.
   Articolul 4
   (1)   În situațiile în care urgența situației necesită adoptarea imediată de măsuri de către Consiliu în temeiul articolului 3, ÎR este autorizat să emită instrucțiunile provizorii necesare către GSA. ÎR poate dispune ca secretarul-general executiv sau secretarul-general adjunct al Serviciului European de Acțiune Externă să emită astfel de instrucțiuni către GSA. ÎR informează imediat Consiliul și Comisia cu privire la orice instrucțiune emisă în temeiul prezentului alineat.
   (2)   Consiliul confirmă, modifică sau revocă instrucțiunile provizorii ale ÎR, cât mai curând posibil.
   (3)   ÎR reexaminează în permanență instrucțiunile sale provizorii, le modifică, după caz, sau le revocă dacă nu mai sunt necesare măsuri imediate. În orice caz, instrucțiunile provizorii expiră în termen de patru săptămâni de la emitere sau printr-o decizie a Consiliului în temeiul alineatului (2).
   Articolul 5
   În termen de șase luni de la adoptarea prezentei decizii, ÎR pregătește, cu sprijinul experților din statele membre, și transmite spre aprobare către COPS procedurile operaționale sumare necesare pentru punerea în aplicare practică a dispozițiilor din prezenta decizie. Procedurile operaționale complete se transmit spre aprobare COPS în termen de un an de la adoptarea prezentei decizii. Procedurile operaționale se revizuiesc și se actualizează de către COPS cel puțin o dată la doi ani.
   Articolul 6
   (1)   În conformitate cu acordurile internaționale anterioare încheiate de Uniune sau de Uniune și de statele membre, inclusiv cele care acordă acces la SPR în conformitate cu articolul 3 alineatul (5) din Decizia 1104/2011/UE, ÎR are competența de a încheia acorduri administrative cu state terțe privind cooperarea în contextul prezentei decizii. Astfel de acorduri fac obiectul aprobării de către Consiliu, care hotărăște în unanimitate.
   (2)   În cazul în care astfel de acorduri impun accesul la informații clasificate ale Uniunii, comunicarea sau schimbul de informații clasificate se aprobă în conformitate cu normele de securitate aplicabile.
   Articolul 7
   Consiliul revizuiește și, dacă este necesar, modifică normele și procedurile stabilite prin prezenta decizie în termen de cel mult trei ani de la data adoptării sale sau la solicitarea unui stat membru sau în urma unor măsuri adoptate în temeiul articolului 3.
   Articolul 8
   Dacă este necesar, statele membre iau măsurile necesare pentru a asigura punerea în aplicare a prezentei decizii în domeniul lor de responsabilitate, în conformitate, printre altele, cu articolul 28 din Regulamentul (UE) nr. 1285/2013. În acest scop, statele membre desemnează puncte de contact pentru a ajuta la gestionarea operațională a unei amenințări. Aceste puncte de contact pot fi persoane fizice sau juridice.
   Articolul 9
   Acțiunea comună 2004/552/PESC se abrogă.
   Articolul 10
   Prezenta decizie intră în vigoare la data adoptării.

      Adoptată la Bruxelles, 22 iulie 2014.

            Pentru Consiliu

            Președintele

         C. ASHTON

      (1)  Acțiunea comună 2004/552/PESC din 12 iulie 2004 privind aspecte ale funcționării sistemului european de radionavigație prin satelit care aduc atingere securității Uniunii Europene (JO L 246, 20.7.2004, p. 30).

      (2)  Regulamentul (CE) nr. 683/2008 al Parlamentului European și al Consiliului din 9 iulie 2008 privind punerea în aplicare în continuare a programelor europene de radionavigație prin satelit (EGNOS și Galileo)(JO L 196, 24.7.2008, p. 1).

      (3)  Regulamentul (UE) nr. 1285/2013 al Parlamentului European și al Consiliului din 11 decembrie 2013 privind punerea în aplicare și exploatarea sistemelor europene de radionavigație prin satelit și de abrogare a Regulamentului (CE) nr. 876/2002 al Consiliului și a Regulamentului (CE) nr. 683/2008 al Parlamentului European și al Consiliului (JO L 347, 20.12.2013, p. 1).

      (4)  Regulamentul (UE) nr. 512/2014 al Parlamentului European și al Consiliului din 16 aprilie 2014 de modificare a Regulamentului (UE) nr. 912/2010 de instituire a Agenției GNSS European (JO L 150, 20.5.2014, p. 72).

      (5)  Decizia nr. 1104/2011/UE a Parlamentului European și a Consiliului din 25 octombrie 2011 privind modalitățile de acces la serviciul public reglementat oferit de sistemul global de radionavigație prin satelit constituit în cadrul programului Galileo (JO L 287, 4.11.2011, p. 1).


title: Decizia Președintelui Curții

text:
Anunţ juridic important

|

31989D1031

Official Journal L 317 , 31/10/1989 P. 0048 - 0048 Ediţie specială în limba cehă Chapter 01 Volume 01 P. 202  - 202 Ediţie specială în limba estonă Chapter 01 Volume 01 P. 202  - 202 Ediţie specială în limba maghiară Chapter 01 Volume 01 P. 202  - 202 Ediţie specială în limba lituaniană Chapter 01 Volume 01 P. 202  - 202 Ediţie specială în limba letonă Chapter 01 Volume 01 P. 202  - 202 Ediţie specială în limba malteză Chapter 01 Volume 01 P. 202  - 202 Ediţie specială în limba polonă Chapter 01 Volume 01 P. 202  - 202 Ediţie specială în limba slovacă Chapter 01 Volume 01 P. 202  - 202 Ediţie specială în limba slovenă Chapter 01 Volume 01 P. 202  - 202

		19891011Decizia Președintelui CurțiiPREȘEDINTELE CURȚII DE JUSTIȚIE,având în vedere articolul 32e din Tratatul de instituire a Comunității Europene a Cărbunelui și Oțelului,având în vedere articolul 168a din Tratatul de instituire a Comunității Economice Europene,având în vedere articolul 140a din Tratatul de instituire a Comunității Europene a Energiei Atomice,având în vedere Decizia Consiliului din 24 octombrie 1988 privind instituirea Tribunalului de Primă Instanță al Comunităților Europene și, în special, articolul 13 al acestuia,întrucât membrii Tribunalului de Primă Instanță numiți de comun acord de către guvernele statelor membre au depus jurământ în fața Curții;întrucât Tribunalul de Primă Instanță este în măsură să exercite funcțiile jurisdicționale care îi sunt încredințate,CONSTATĂ:Tribunalul de Primă Instanță al Comunităților Europene este legal constituit.Articolul 3 din Decizia Consiliului din 24 octombrie 1988 privind instituirea Tribunalului de Primă Instanță al Comunităților Europene intră în vigoare la data publicării prezentei decizii în Jurnalul Oficial al Comunităților Europene.Adoptată la Luxemburg, 11 octombrie 1989.Președintele Curții--------------------------------------------------


title: Decizia Consiliului din 20 decembrie 2006 privind semnarea și aplicarea provizorie a unui acord bilateral sub forma unui schimb de scrisori între Comunitatea Europeană și Republica Belarus de modificare a Acordului între Comunitatea Europeană și Republica Belarus privind comerțul cu produse textile

text:
               11/Volumul 52

               RO

               Jurnalul Ofícial al Uniunii Europene

               84

         32006D1012

               L 384/98

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 20 decembrie 2006
   privind semnarea și aplicarea provizorie a unui acord bilateral sub forma unui schimb de scrisori între Comunitatea Europeană și Republica Belarus de modificare a Acordului între Comunitatea Europeană și Republica Belarus privind comerțul cu produse textile
   (2006/1012/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) primul paragraf prima teză,
   având în vedere propunerea Comisiei,
   întrucât:

               (1)

               Comisia a negociat, în numele Comunității, un acord bilateral pentru prelungirea cu un an a acordului bilateral și a protocoalelor care reglementează în prezent comerțul cu produse textile cu Republica Belarus și pentru introducerea unor modificări în ceea ce privește restricțiile cantitative.

               (2)

               Prezentul acord bilateral trebuie aplicat provizoriu de la 1 ianuarie 2007, până la îndeplinirea procedurilor necesare încheierii sale și sub rezerva unei aplicări provizorii reciproce din partea Republicii Belarus.

               (3)

               Este necesar să fie semnat acordul propus în numele Comunității,

         DECIDE:
   Articolul 1
   Sub rezerva unei eventuale încheieri la o dată ulterioară, președintele Consiliului este autorizat să desemneze persoana împuternicită (persoanele împuternicite) să semneze, în numele Comunității Europene, Acordul sub forma unui schimb de scrisori între Comunitatea Europeană și Republica Belarus de modificare a Acordului între Comunitatea Europeană și Republica Belarus privind comerțul cu produse textile.
   Articolul 2
   Sub rezerva reciprocității, acordul sub forma unui schimb de scrisori se aplică provizoriu, de la 1 ianuarie 2007, până la încheierea sa oficială.
   Textul acordului sub forma unui schimb de scrisori se atașează la prezenta decizie.
   Articolul 3
   (1)   În cazul în care Republica Belarus nu își respectă obligațiile care îi revin în temeiul punctului 2.4 din acord, contingentul stabilit pentru 2007 va fi adus la nivelele stabilite pentru 2006.
   (2)   Decizia de a aplica alineatul (1) este luată în conformitate cu procedurile prevăzute la articolul 17 din Regulamentul (CEE) nr. 3030/93 al Consiliului din 12 octombrie 1993 privind regimul comun aplicabil importurilor unor produse textile originare din țări terțe (1).
   Articolul 4
   Prezenta decizie se publică în Jurnalul Oficial al Uniunii Europene.
   Aceasta intră în vigoare în ziua următoare datei publicării în Jurnalul Oficial.

      Adoptată la Bruxelles, 20 decembrie 2006.

            Pentru Consiliu

            Președintele

         J. KORKEAOJA

      (1)  JO L 275, 8.11.1993. p. 1. Regulament, astfel cum a fost modificat ultima dată prin Regulamentul (CE) nr. 35/2006 al Comisiei (JO L 7, 12.1.2006, p. 8).